Dok. br. 523B-2018

Saopćenje za javnost

SEDMA SARAJEVO UN SEDMICA MEĐUVJERSKOG SKLADA U SVIJETU

**Javna rasprava**

***Bosna u vidicima savremene antropologije*: Uz knjigu Safeta Hadžimuhamedovića *Waiting for Elijah: Time and Encounter in a Bosnian Landscape***

**5. februar (utorak) 2019. godine, u 18:00 sati**

Čast nam je obavijesti vas da će 5. februara (utorak) 2019. godine, s početkom u 18:00 sati, biti organizirana javna rasprava *Bosna u vidicima savremene antropologije*: Uz knjigu Safeta Hadžimuhamedovića, *Waiting for Elijah: Time and Encounter in a Bosnian Landscape*, (New York: Berghahn, 2018).

Rasprava će biti organizirana u dvorani za sastanke Međunarodnog foruma Bosna (ul. Sime Milutinovića 10/III).

Knjigom *Čekajući Iliju: Vrijeme i susretanje u bosanskim krajolicima* Safeta Hadžimuhamedovića otvoreni su, vjerovatno prvi put, novi vidici razumijevanja bosanske društvene pluralnosti. U dugotrajnim političkim a nerijetko i grubo nasilnim osporavanjima bosanske kulturne pluralnosti uspostavljeni su stereotipne ideologijske konstrukcije o nepostojanju bosanske društvene cjelovitosti. Safet Hadžimuhamedović je, primjenom složenih antropoloških postupaka u istraživanju bosanske društvene pluralnosti, jasno pokazao njenu prefinjenost i neosporivu prisutnost u različitim slojevima individualnih kolektivnih identiteta. Svoje istraživačke hipoteze Safet Hadžimuhamedović je provjeravao na sinhronijskim i dijahronijskim odnosima činitelja pluralnog društva u Gacku. Moglo se u površnim gledanjima činiti da tih sadržaja pluralnosti, koji su otkriveni u ovom istraživanju, i nema, ali takav privid je posljedica ideologijskih zamračenja raskošnih i ustrajnih sadržaja bosanske društvene pluralnosti. Čini se da istraživanja, predstavljena u njegovoj knjizi, proširuju od onog što se do sad uglavnom samo osjećalo sve do jasnih vidika mišljenja i govorenja.

To su razlozi zašto su voditelji više istraživačkih centara Međunarodnog foruma Bosna odlučili da objavljivanje ove knjige bude povod za raspravu o antropološkim vidicima bosanske društvene pluralnosti.

O pitanjima iz naslova ove rasprave govorit će Nirha Efendić, kustosica Zemaljskog muzeja u Sarajevu, Desmond Maurer, voditelj Centra za proučavanje historije Međunarodnog foruma Bosna, i Vahid Tanović, voditelj Centra za tehnologije i ekonomski razvoj Međunarodnog foruma Bosna.

Raspravu će moderirati Nerin Dizdar, analitičar bosanskih društvenih pitanja.

Rasprava je dio cjelovitog programa Sedme Sarajevo UN sedmice međuvjerskog sklada u svijetu. Taj program Međunarodni forum Bosna realizira u skladu s pozivom Generalne skupštine Organizacije Ujedinjenih nacija, donijete 20. oktobra 2010. godine.

Rasprava je otvorena za članove i prijatelje Međunarodnog foruma Bosna i predstavnike medija.

Nermina Jusić

MFB koordinator